## Odluka o obavljanju nadzora nad poslovanjem banaka

### NN 17/2003 (4.2.2003.), Odluka o obavljanju nadzora nad poslovanjem banaka

# HRVATSKA NARODNA BANKA

234

Na temelju članka 39. stavak 2.
pod d) Zakona o Hrvatskoj narodnoj banci (»Narodne novine«, br. 36/2001.),
članka 123. stavak 2. i članka 124. stavak 5. Zakona o bankama (»Narodne
novine«, br. 84/2002.) guverner Hrvatske narodne banke donio je

## ODLUKU

### O OBAVLJANJU NADZORA NAD POSLOVANJEM BANAKA

I. OPĆE ODREDBE

1. Ovom se odlukom pobliže
propisuju uvjeti i način proved­be nadzora nad poslovanjem banaka te vrste i
postupak izricanja nadzornih mjera koje se nalažu radi otklanjanja utvrđenih
nezakonitosti i nepravilnosti i poduzimanja aktivnosti za poboljšanje stanja u
banci.

Ovom se odlukom detaljnije
određuju nadležnosti i postupci ovlaštenih osoba u obavljanju nadzora i
izricanju nadzornih mjera (ovisno o utvrđenim nezakonitostima i nepravilnostima).

2.
U smislu ovlasti za obavljanje nadzora nad poslovanjem banaka u skladu s ovom
odlukom pod bankom se podrazumijeva:

-
banka koja je od Hrvatske narodne banke dobila odobrenje za rad i koja je
osnovana kao dioničko društvo sa sjedištem u Republici Hrvatskoj (u nastavku
teksta: hrvatska banka),

-
stambena štedionica

-
podružnica hrvatske banke koja posluje na teritoriju države članice Europske
unije, a za koju je banka od Hrvatske narodne banke dobila odobrenje za rad
podružnice izvan teritorija Republike Hrvatske,

-
podružnica hrvatske banke koja posluje u inozemstvu (u zemljama izvan Europske
unije), za koju je banka od Hrvatske narodne banke dobila odobrenje za rad
podružnice u inozemstvu,

-
podružnica banke iz države članice Europske unije o čijem je poslovanju
Hrvatska narodna banka od nadležnoga nadzornog tijela države članice Europske
unije obaviještena na propisan način,

-
podružnica strane banke kojoj je Hrvatska narodna banka izdala odobrenje za
rad,

-
predstavništvo strane banke za čije je osnivanje strana banka dobila odobrenje
Hrvatske narodne banke.

Hrvatska
narodna banka obavlja nadzor nad poslovanjem banaka u skladu s odredbama Zakona
o bankama i sporazumu o suradnji sklopljenim s nadzornim tijelom države članice
Europske unije ili nadzornim tijelom strane države.

3.
Nezakonitostima u poslovanju banke u smislu ove odluke smatraju se stanja i
postupci banke koji nisu u skladu sa Zakonom o bankama i propisima donesenim na
osnovi njega, drugim zakonima i podzakonskim propisima i međudržavnim
sporazumima.

Nepravilnostima
u poslovanju banke u smislu ove odluke smatraju se:

-
stanja i aktivnosti banke kojima se usvojene poslovne politike dosljedno ne
primjenjuju, čime se ugrožava kvaliteta poslovanja,

-
slabosti u organizaciji i upravljanju rizicima koje mogu ugroziti likvidnost i
solventnost banke ili dovesti u pitanje zakonitost poslovanja banke.

4.
Ovlaštenici po zaposlenju u smislu ove odluke su zaposlenici Hrvatske narodne
banke koji su, u obavljanju radnih zadataka, zaduženi primati, kontrolirati i
analizirati izvješća koja su banke obvezne dostavljati Hrvatskoj narodnoj banci
na osnovi Zakona o bankama, drugih zakona i podzakonskih propisa.

II. SADRŽAJ I OPSEG NADZORA
POSLOVANJA BANAKA

5. Nadzor nad poslovanjem banke
je postupak kojim Hrvat­ska narodna banka utvrđuje zakonitost i pravilnost
primjene svih propisa i međudržavnih sporazuma koji reguliraju pružanje
bankovnih usluga, ostalih financijskih usluga i pomoćnih bankovnih usluga pri
čemu:

-
ocjenjuje sposobnost upravljanja rizicima u poslovanju banke te njezinu
stručnu, organizacijsku i tehničku opremljenost

-
nadzire ustroj i vođenje poslovnih knjiga, poslovne dokumentacije i ostale
evidencije, osobito njihove pouzdanosti i ažurnosti, vjerodostojnosti
knjigovodstvenih isprava o poslovnim pro­mjenama, usklađenosti sintetičkih i
analitičkih evidencija kao i je li banka financijska i druga izvješća sastavila
u skladu s važe­ćim propisima i standardima struke

- utvrđuje ispunjava li banka
uvjeta za pružanje bankovnih i ostalih financijskih usluga kao i usklađenost
predmeta poslovanja banke s odobrenjem za rad banke i ostalim aktima koje je
donijela Hrvatska narodna banka ili druga nadležna institucija

-
nalaže mjere za otklanjanje utvrđenih nezakonitosti i nepravilnosti, mjere u
slučaju kršenja propisa i pravila o upravljanju rizicima i aktivnosti za
poboljšanje stanja u banci

-
ocjenjuje realnost i objektivnost temeljnih financijskih izvješća

-
utvrđuje točnost izračuna i iskazivanja svih ograničenja i omjera propisanih
Zakonom o bankama, drugim zakonima i podzakonskim propisima

-
utvrđuje točnost, sveobuhvatnost i pravodobnost izvješći­va­nja Hrvatske
narodne banke

-
provjerava i verificira funkcioniranje sustava unutarnjih kontrola i
informacijskog sustava

-
ocjenjuje provedeni postupak i izvješće o obavljenoj reviziji financijskih
izvješća koju je, za potrebe Hrvatske narodne banke, obavila ovlaštena
revizorska tvrtka

-
surađuje s ovlaštenim revizorima u skladu s međunarodnim standardima

-
provjerava djelovanje i ocjenjuje primjerenost i djelotvornost unutarnje
revizije

-
kontrolira uporabu informacijske i druge srodne tehnologije u bankama,

-
utvrđuje je li narušena sloboda tržišnog natjecanja, odnosno konkurencija na
tržištu bankovnih usluga,

-
nalaže mjere za osiguravanje slobodnoga tržišnog natjecanja, odnosno u pružanju
bankovnih usluga,

-
nadzire i druga područja poslovanja banke u skladu sa zakonima i drugim
propisima donesenim na temelju zakona.

6.
Ovlaštene osobe i ovlaštenici po zaposlenju ili druge struč­­no osposobljene
osobe koje guverner Hrvatske narodne banke ovlasti da obave nadzor nad
poslovanjem banke obvezni su nadzor nad bankom obaviti u opsegu potrebnom za
utvrđivanje zakonitosti i pravilnosti i ocjenu stabilnosti poslovanja banke
primjenjujući procedure, postupke, metode i tehnike nadzora propisane općim
aktom Hrvatske narodne banke.

III. NAČIN OBAVLJANJA NADZORA
NAD POSLOVANJEM BANAKA

7. Nadzor nad poslovanjem banaka
Hrvatska narodna banka obavlja:

-
izravnim nadzorom koji se provodi u prostorijama banke pregledom
knjigovodstvenih isprava, poslovnih knjiga, pomoćnih i drugih evidencija i
obračuna, izvješća koja je banka obvezna sastavljati, internih odluka,
pravilnika i akata o poslovnoj politici banke i druge poslovne dokumentacije
koja se odnosi na poslovanje banke u izvorniku te provjerom stručne,
organizacijske i tehničke opremljenosti banke, sve u opsegu dostatnom da se
utvrdi zakonitost i pravilnost poslovanja i ocijeni stabilnost poslovanja
banke,

-
analizom financijskih i drugih izvješća koje su banke prema propisima obvezne
dostavljati u propisanim rokovima te analizom izvješća, podataka, informacija i
dokumenata dobivenih na osnovi posebnog zahtjeva Hrvatske narodne banke.

IV. IZRAVNI NADZOR NAD
POSLOVANJEM BANAKA

8. Izravni nadzor nad
poslovanjem banke obavljaju stručni zaposlenici Hrvatske narodne banke na
temelju ovlaštenja guvernera Hrvatske narodne banke (u nastavku teksta:
ovlaštena osoba).

U
iznimnim slučajevima guverner Hrvatske narodne banke može za obavljanje
pojedinih zadataka u vezi s nadzorom nad poslovanjem banke angažirati ovlaštene
revizore ili druge osobe stručne za pružanje pojedinih vrsta bankovnih i
ostalih financijskih usluga.

9.
Prije početka izravnog nadzora nad poslovanjem banke Hrvatska narodna banka
dostavlja banci obavijest o planiranom početku obavljanja izravnog nadzora nad
njezinim poslovanjem.

Obavijest
o planiranom početku izravnog nadzora nad poslovanjem banke, uz informacije
propisane u članku 120. Zakona o bankama, sadrži i podatke o predmetu izravnog
nadzora, voditelju izravnog nadzora i drugim ovlaštenim osobama te planiranom
trajanju izravnog nadzora, lokacijama na kojim će se nadzor obav­ljati i tome
sličnom.

10.
Ovlaštenjem za obavljanje izravnog nadzora guverner Hrvatske narodne banke
određuje stručne osobe sa zadatkom da obave izravni nadzor nad poslovanjem
banke i ovlašćuje ih za poduzimanje svih potrebnih radnji u postupku izravnog
nadzora, osim donošenja rješenja.

Kada
ovlaštena osoba utvrdi nužnost proširenja nadzora izvan okvira utvrđenog postojećim
ovlaštenjem, zatražit će od guvernera dodatno ovlaštenje ili će postupiti u
skladu s člankom 115. stavak 3. i 4. Zakona o bankama.

11.
Osim izvješća i informacija na osnovi članka 116. Zakona o bankama, članovi
uprave banke, prokuristi, ostali rukovoditelji i zaposlenici banke obvezni su
ovlaštenoj osobi dati i pisanu izjavu s objašnjenjem pitanja važnih za
utvrđivanje zakonitosti i pravilnosti u poslovanju banke i istu dokumentacijom
potvrditi.

V. NADZOR NAD POSLOVANJEM BANAKA
ANALIZOM FINANCIJSKIH IZVJEŠĆA

12. Nadzor nad poslovanjem
banaka analizom financijskih izvješća je sustav postupaka i procesa koji se
zasniva na kontinuiranom praćenju poslovanja i uočavanju promjena u poslovanju
banke analizom podataka iz propisanih izvješća i ostalih podataka koje je banka
obvezna dostavljati Hrvatskoj narodnoj banci na osnovi odredaba Zakona o
bankama, drugih zakona i podzakonskih propisa.

Osim propisanih izvora
informacija u smislu prethodnog stav­ka točke 12. ove odluke (dnevna, dekadna,
mjesečna, polugo­dišnja, godišnja izvješća), u cilju što potpunije
informiranosti o stanju i događanjima u banci te u svrhu utvrđivanja
pravilnosti i zakonitosti poslovanja, ovlaštenik po zaposlenju može od banke
zatražiti i dodatna izvješća, informacije kao i izjave zaposlenika banke u
smislu članka 116. Zakona o bankama.

Nadzor nad poslovanjem banaka
analizom financijskih iz­vješ­­ća obavljaju zaposlenici Hrvatske narodne banke,
ovlaš­tenici po zaposlenju u smislu ove odluke.

13. Hrvatska narodna banka
donošenjem podzakonskih propisa i uputa propisuje vrstu, opseg i sadržaj
izvješća i drugih podataka, odluka i akata kao i rokove u kojima su ih banke
obvezne dostavljati Hrvatskoj narodnoj banci, a ovlaštenik po zaposlenju:

- utvrđuje jesu li propisana
izvješća i drugi podaci dostav­ljeni u propisanom roku, u propisanoj formi i na
propisanim medijima,

- utvrđuje jesu li iznosi stavki
iskazanih u primljenim propisanim izvješćima ili drugim traženim podacima
logički ispravni i računski točni.

- prati razinu iskazanih stavki,
analizira trendove pokazatelja i procjenjuje kvalitetu financijskog stanja i
poslovanja banke u cjelini,

- sastavlja zapisnik u kojem
konstatira nezakonitosti koje su iskazane u financijskim i drugim izvješćima
koja banka dostavlja Hrvatskoj narodnoj banci.

- za utvrđene nezakonitosti i
nepravilnosti, u suradnji s ovlaštenim osobama za provođenje izravnog nadzora,
predlaže provođenje izravnog nadzora ili poduzimanje određenih nadzornih mjera
propisanih odredbama Zakona o bankama.

Izdavanje rješenja i poduzimanje
drugih mjera obavlja se na istovjetan način kao i nakon obavljenoga izravnog
nadzora.

VI. NALAZ NADZORA

14. Nakon obavljenoga izravnog
nadzora ovlaštene osobe sastavljaju nalaz u formi zapisnika o utvrđenom stanju,
bez obzira jesu li provedenim nadzorom utvrđene nezakonitosti ili nepravilnosti
u poslovanju banke.

15. Ovlaštenici po zaposlenju
sastavljaju zapisnik onda kada su u primljenim propisanim izvješćima, drugoj
dokumentaciji ili podacima koje je banka obvezna dostaviti Hrvatskoj narodnoj
banci

- iskazane nezakonitosti u
poslovanju banke

- utvrđeno postojanje osnove za
poduzimanje određene nadzorne mjere propisane Zakonom o bankama ili ocijenjena
nužnost poduzimanja određene nadzorne mjere i

- onda kada banka nije u
propisanom roku dostavila pravilno popunjena izvješća.

16. Zapisnik o obavljenom
izravnom nadzoru službena je isprava koju su ovlaštene osobe obvezne sastaviti
u skladu s općim aktom Hrvatske narodne banke.

17. Prije sastavljanja zapisnika
o obavljenom izravnom nadzoru ovlaštene osobe obvezne su sastaviti i banci
uputiti nacrt zapisnika o obavljenom nadzoru u roku od 15 dana od dana
službenog svršetka nadzora.

Dan službenog svršetka izravnog
nadzora je zadnji dan obav­ljanja nadzora u prostorijama banke. Iznimno, onda
kada je nužno obaviti i dodatne provjere podataka u vezi s predmetom nadzora u
Hrvatskoj narodnoj banci, izravni nadzor se smatra dovršenim danom provjere tih
podataka. Provjera podataka ne može trajati duže od 15 dana od dana svršetka
izravnog nadzora u prostorijama banke.

Nacrt zapisnika o obavljenom
nadzoru dostavlja se članovima uprave banke.

O konstatacijama u nacrtu
zapisnika uprava banke može se očitovati u roku od 15 dana od dana primitka
nacrta zapisnika.

18. Ovlaštene osobe obvezne su u
roku od 8 dana od dana isteka roka za očitovanje banke o konstatacijama u
nacrtu zapisnika sastaviti zapisnik i dostaviti ga:

- članovima uprave banke,

-
članovima nadzornog odbora banke i

-
rukovoditelju interne revizije banke.

Uprava
banke može u roku koji ne može biti kraći od 8 dana ni duži od 15 dana od dana
primitka zapisnika staviti primjedbe na konstatacije iznijete u zapisniku.

19.
Ako ovlaštena osoba utvrdi da su primjedbe banke osnovane, sastavit će dodatak
zapisniku kojim će izmijeniti nalaz iznijet u zapisniku.

Ako
ovlaštena osoba utvrdi da primljene primjedbe na zapisnik banke nisu osnovane,
niti su dokazi dostatni za izmjenu nalaza izravnog nadzora, odbit će primjedbe
i o tome banku izvijes­titi dopisom.

Dodatak
zapisniku, odnosno dopis o neprihvaćanju primjedaba ovlaštena osoba obvezna je,
u roku od 8 dana od dana prijema primjedaba na zapisnik, uputiti istim osobama
kojima se dostavlja zapisnik.

Na
dodatak zapisniku banka ne može stavljati primjedbe.

20.
Ako su izravnim nadzorom u poslovanju banke utvrđene nezakonitosti ili
nepravilnosti, ovlaštena osoba obvezna je u zapisniku precizno navesti
činjenice, odnosno opisati radnje kojima je banka, odnosno odgovorna osoba u
banci, postupila suprotno odredbama zakona i drugih propisa te o tome pribaviti
dokaze.

21.
Za nezakonitosti konstatirane u zapisniku ovlaštena je osoba obvezna utvrditi
odgovornu osobu na temelju statuta ili drugih internih akata banke.

22.
Ako se izravnim nadzorom ustanovi da su utvrđene nezakonitosti takve da postoji
osnovana sumnja da je počinjeno kazneno djelo, ovlaštena osoba obvezna je
privremeno oduzeti originalnu dokumentaciju koja je dokaz počinjenja kaznenog
djela.

O
oduzetoj dokumentaciji ovlaštena osoba obvezna je banci izdati potvrdu i
osigurati presliku oduzete dokumentacije.

O
spoznajama i dokumentaciji koja upućuje na počinjeno kazneno djelo Hrvatska
narodna banka obavijestit će nadležne organe.

23.
Utvrđene nezakonitosti ovlaštena osoba ne može u zapisniku konstatirati
navođenjem pretpostavki (činjenice za koje nisu utvrđeni dokazi), sumnji,
uopćenih zaključaka i tome slično, već na temelju utvrđenih činjenica i uz
dokaze.

24.
Zapisnik o obavljenom izravnom nadzoru potpisuje ovlaštena osoba.

25.
Ovlaštenici po zaposlenju obvezni su u roku od 15 dana od dana isteka roka za
dostavu propisanih izvješća i ostalih podataka koje su banke obvezne dostaviti
Hrvatskoj narodnoj banci, provjerom utvrditi da li, u skladu s točkom 15. ove
odluke, postoji osnova za sastavljanje zapisnika.

26.
Kad na temelju stavki iskazanih u propisanim izvješćima, drugih podataka i
dokumentacije koju je banka obvezna dostaviti Hrvatskoj narodnoj banci
ovlaštenik po zaposlenju utvrdi nezakonitosti u poslovanju banke, obvezan je o
utvrđenom nalazu sastaviti zapisnik u roku od 15 dana od dana kada je
nezakonitost utvrđena.

Iznimno,
za nezakonitosti utvrđene pregledom izvješća koja su banke obvezne dostavljati
u rokovima kraćim od kalendarskog mjeseca ovlaštenik po zaposlenju o utvrđenom
nalazu sastavlja zapisnik u roku od 15 dana od isteka kalendarskog mjeseca u
kojem su nezakonitosti ili nepravilnosti iskazane.

27. Zapisnik o obavljenom
nadzoru analizom propisanih izvješća ovlaštenik po zaposlenju obvezan je
sastaviti u skladu s općim aktom Hrvatske narodne banke.

28. Zapisnik o obavljenom
nadzoru analizom financijskih izvješća potpisuje ovlaštenik po zaposlenju.

Dostavljanje zapisnika i
postupak s primjedbama na zapisnik o obavljenom nadzoru analizom financijskih
izvješća provodi se na način koji je ovom odlukom propisan za zapisnik o obav­ljenom
izravnom nadzoru.

VII. NADZORNE MJERE

29. Guverner Hrvatske narodne
banke, na prijedlog ovlaš­tenih osoba, donosi rješenje tijekom izravnog nadzora
kojim nalaže mjere za ispravljanje utvrđenih nezakonitosti i nepravilnosti:

-
kada banka u svom poslovanju teže krši zakone i propise za koje je nužno dati
naloge za hitno otklanjanje utvrđenih nezakonitosti,

-
kada je financijsko stanje u banci takvo da je ugrožen nastavak njezina
poslovanja,

-
kada je nastavak obavljanja izravnog nadzora onemogućen zbog toga što banka ne
vodi poslovne knjige uredno i ažurno, odnosno kada knjigovodstvene evidencije i
vjerodostojne knjigovodstvene isprave ne vodi na zakonit način, na temelju čega
postoji osnova za sumnju da financijska i druga izvješća nisu sastav­ljena na
propisan način.

30.
Nadzorne se mjere banci nalažu najkasnije trideset dana nakon što je protekao
rok za iskazivanje primjedaba na nalaz zapisnika o obavljenom nadzoru, osim
iznimno, kada je poduzimanje određenih mjera banci naloženo tijekom izravnog
nadzora.

Guverner
Hrvatske narodne banke donosi rješenje kojim banci nalaže otklanjanje
nezakonitosti i nepravilnosti koje su konstatirane u zapisniku.

U
slučajevima kada je izravnim nadzorom utvrđeno da banka u poslovanju teže krši
propise i pravila o upravljanju rizicima, guverner Hrvatske narodne banke
donosi rješenje:

- kojim nalaže otklanjanje
utvrđenih nezakonitosti i nepravilnosti u upravljanju rizicima ili

- o poduzimanju aktivnosti za
poboljšanje stanja u banci.

31. Ako je Hrvatska narodna banka
rješenjem naložila banci otklanjanje utvrđenih nezakonitosti ili nepravilnosti
u poslovanju, banka je obvezna u roku utvrđenom u rješenju provesti zadane
naloge te Hrvatskoj narodnoj banci dostaviti izvješće o poduzetim mjerama. U
prilogu izvješća banka dostavlja dokaze na temelju kojih je moguće utvrditi
jesu li nalozi iz rješenja provedeni.

Ako
ovlaštena osoba na temelju izvješća i podnijetih dokaza utvrdi da nezakonitosti
nisu otklonjene, guverner Hrvatske narodne banke može, prije nego što naloži
nove mjere, naložiti obav­ljanje ponovnog nadzora nad poslovanjem banke.

32. Ako se izravnim nadzorom
utvrdi da banka krši propise i pravila o upravljanju rizicima u mjeri koja ne
ugrožava likvidnost, solventnost i stabilnost poslovanja banke, Hrvatska narodna
banka može naložiti mjere za poboljšanje stanja u banci.

Hrvatska
narodna banka može naložiti provođenje mjera za poboljšanje stanja u banci onda
kada su u poslovanju banke uočene određene pojave, poslovne odluke ili trendovi
koji, po procijeni ovlaštene osobe, u idućem razdoblju mogu prouzrokovati
poteškoće u poslovanju ili dovesti do težeg kršenja propisa i pravila o
upravljanju rizicima.

VIII. PRIJELAZNE I ZAVRŠNE
ODREDBE

33. Ova odluka stupa na snagu
osmog dana od dana objave u »Narodnim novinama«, a primjenjuje se na postupak
nadzora nad poslovanjem banke započet nakon njezina stupanja na snagu.

34. Danom stupanja na snagu ove
odluke prestaje važiti Odluka o obavljanju nadzora nad poslovanjem banaka
(»Narodne novine«, br. 50/2000.).

O.br. 20-020/01-03/ŽR
Zagreb, 21. siječnja 2003.

Guverner
Hrvatske narodne banke
**dr. sc. Željko Rohatinski**, v. r.

if !supportEmptyParas endif

Odluka, NN 17/2003-234